Boxing Day. Ibrahimovich tomonidan ulug‘langan Messi, “Old Trafford”dan xursand Mourinyo va “Chelsi”ni kesatayotgan Klopp

31-dekabr kuni Angliya premyer-ligasi muxlislari 7 ta o‘yinga guvoh bo‘ldi. Butun dunyo dam oladigan 1-yanvar kuni yana 4 ta futbol klubi 19-tur doirasida maydonga tushadi. Bu esa mamlakat elitasida mavsumning birinchi davrasini to‘liq yakunlab beradi.
Yurgen Klopp aslida qanday murabbiy degan savolga endi joy yo‘q. “Liverpul” uchun 1-davra o‘z yakuniga yetdi va klub chempionlik uchun kurash olib borayotgan jamoalardan hech biriga imkoniyatni boy bermadi.

“Liverpul”dan faqatgina ikki yetakchi ochko tortib oldi: “Tottenhem” (1:1) va “Yunayted” (0:0). Qolgan titanlar esa mag‘lub etildi: “Lester” (4:1), “Arsenal” (4:3), “Chelsi” (2:1) va “Siti” (1:0).
“Chelsi” ketma-ket 13 ta o‘yinda zafar quchdi. Yomon emas. Ketma-ket 13 ta o‘yinda yutsang-u, “Liverpul”ni bor-yo‘g‘i 6 ochkoga ortda qoldirsang, tasavvur qilyapsizmi ularning jahli qanchalik chiqayotganini?
Biz “Chelsi”ga qarab o‘tirmaymiz. Ular juda kuchli va shunga yarasha o‘ynamoqda. Biz esa o‘zimizning o‘yinlarni yutishimiz kerak, ko‘ramiz, keyin qayerda bo‘larkinmiz. Hozir men “Siti”ni taslim qilganimizdan xursandman. Shunga munosib edik.
Yurgen Klopp, “Liverpul” klubi bosh murabbiyi

Birinchi davrani ajoyib kambek bilan yakunlagan Joze Mourinyoning kayfiyati chog‘. U yangi jamoasini sekin-asta o‘zi istagan ko‘rinishga olib kelmoqda.
“O‘yinchilarim fenomenal futbol ko‘rsatdi. Men fanatlarning jamoaga yordamini juda qadrlayman, biz esa bunga erisha oldik. “Midlsbro”ga qarshi bellashuvning so‘nggi 15 daqiqasida 11 futbolchiga yana 70 ming kishi yordam berdi.
Janob Li Meyson Ibrahimovichning golini nima sababdan inobatga olmaganini faqatgina o‘zi tushunadi. Muhimi u xato qilganini endi biladi. Hozir unga og‘ir, chunki hakamlar xato qilganini keyinroq bo‘lsa-da bilsa, o‘ziga kelishi qiyin bo‘ladi.
Joze Mourinyo, “Manchester Yunayted” bosh murabbiyi
Ketma-ket 13 ta g‘alabani qo‘lga kiritgan “Chelsi” “Arsenal”ning ketma-ket 14 ta g‘alabadan iborat bo‘lgan seriyasini takrorlashi mumkin. Biroq bu oson bo‘lmaydi. 4-yanvar kuni “aristokratlar”ni “Tottenhem” maydonida o‘yin kutib turibdi.

Shogirdlarim har qanday raqib o‘yiniga moslasha olishlarini isbotlab bo‘lishdi. APLdek ligada ketma-ket 13 ta g‘alabani qo‘lga kiritish juda qiyin ish. Mening futbolchilardan ko‘nglim to‘q.
Agar sen mavsumni chempion sifatida yakunlay olmasang, ketma-ket g‘alabali seriyang bir pul. Hozir kayfiyatimiz yaxshi. Biroq xoritjam bo‘la olmaymiz, mavsumning ikkinchi qismi haqida o‘ylashga majburmiz.
Antonio Konte, “Chelsi” bosh murabbiyi
Endilikda “Byornli” klubida ham APLda xet-trik qila olgan futbolchi bor. “Sanderlend”ga qarshi bo‘lib o‘tgan 19-tur o‘yinidan keyin Andre Grey klub tarixiga kirdi. Futbolchi 2015-yilging yozida “Byornli” bilan shartnoma tuzgandi. Uch yil oldin esa uni Angliyaning 4-divizionidan topish mumkin edi.

Samba Gold—2016 sovrini “Liverpul” klubi a’zosi Koutinyoga nasib qildi. Bu Yevropada eng yaxshi mavsumni o‘tkazgan braziliyalik futbolchiga beriladigan sovrindir.

Ovoz berishda braziliyalik jurnalistlar, sobiq va amaldagi futbolchilar, shuningdek, internet foydalanuvchilari ishtirok etadi. Yakunda Koutinyo 32 foiz ovoz to‘plab, “Barselona” hujumchisi Neymarni ortda qoldirdi va Braziliyaning Yevropada to‘p suradigan futbolchilaridan 2016-yil ko‘rsatkichlari bo‘yicha o‘zib ketdi. 27 foiz ovoz jamg‘argan Neymar o‘tgan mavsum ham Koutinyoning soyasida qolib ketgandi.
Madridning “Real” klubida to‘p suradigan Karlos Kasemiroga 3-o‘rin nasib qildi. U ovozlarning 13 foizini o‘ziniki qilib oldi.

Londonning “Tottenhem” klubi bosh murabbiyi Maurisio Pochettino sovchilari ko‘payib qolgan futbolchisini ko‘kka ko‘tardi va uning narxiga oydinlik kiritdi.
Nega endi Alli 50 million funt turmasligi kerak? 20 yoshni qarshi olgan yevropalik yana qaysi futbolchida Allidagi kabi qobilyatni topish mumkin? Shubha yo‘qki, u yana 10—12 yil davomida Angliyaning eng yaxshi futbolchilaridan biri bo‘lib qolaveradi.
APL eng keskin va eng yaxshi ligadir. Unda eng yaxshi bo‘ldingizmi, siz dunyoda ham eng yaxshisiz. Alli nafaqat maydonda, balki uning tashqarisida ham qolganlarga o‘rnak bo‘la oladigan futbolchidir.
Maurisio Pochettino, “Tottenhem” bosh murabbiyi
Mazkur turda urgan goli inobatga olinmagan, biroq golli uzatmasi bilan “Yunayted”ning muvaffaqiyatiga hissa qo‘shgan Zlatan Ibrahimovich kutilmagan bir vaqtda Messini ko‘kka ko‘tardi.
O‘ylashimcha, Messi benuqson futbolchi. Uning kabi o‘ynay oladigan yana bir futbolchini ko‘ramizmi yoki yo‘q, bilmayman. Uning o‘ziga xos uslubi bor, shuning uchun ham uni hech kim bilan solishtirib bo‘lmaydi.
Uning muvaffaqiyatlarini ko‘rish, meni baxtiyor qiladi. U xuddi Playstation o‘ynayotgandek ko‘rinadi. Siz unga shunchaki to‘p bering va qancha futbolchini aldab o‘tishini tomosha qiling.
Zlatan Ibrahimovich, “Yunayted” hujumchisi